IMPRIŻI LI JITPAĦPĦU? Miktub minn Alfred Sant Jekk fhimt tajjeb l-argument imressaq fil-midja mill-President tal-Kamra tal-Kummerċ, kien dan: Għalkemm is-sussidji li l-gvern ta fuq il-pagi lill-impriżi żgħar u medji, għenuhom iżommu fil-wiċċ matul il-pandemija tal-Covid-19, ġabu magħhom periklu. L-azjendi jistgħu jitpaħpħu, jibqgħu jistrieħu wisq fuq l-għajnuniet tal-gvern u ma jagħmlux biżżejjed biex jilqgħu għall-isfidi li jinqalgħu billi jaddattaw għaċ-ċirkostanzi. B'hekk jitilfu mill-ħila meħtieġa biex jibqgħu kompetittivi. Hu argument li jagħmel sens imma mbagħad irid jissarraf f'għażla ta' politika. Forsi kien ikun aħjar kieku sar bħal fl-Istati Uniti, u l-flus tal-gvern ingħataw direttament liċ-ċittadini u l-familji bħala "supplement" għad-dħul personali tagħhom biex ikunu jistgħu jilqgħu għal ngħidu aħna, tnaqqis fil-pagi? Min-naħa l-oħra, l-Istati Uniti segwew din l-istrateġija għax hemmhekk l-ilqugħ tas-servizzi soċjali hu ħafna aktar dgħajjef minn fl-Ewropa. Biex isostnu l-livelli tal-għajxien tal-poplu… kif ukoll, forsi aktar, il-konsum li jżomm l-ekonomija kapitalista għaddejja… ma setgħux jagħmlu ieħor ħlief li jgħaddu s-"sussidji" direttament liċ-ċittadini. NGĦINUHOM JEVADU? Sal-lum, għadhom jiġu mmuntati eżerċizzji ta' kritika dwar is-settur tas-servizzi finanzjarji f'Malta… marbut mal-livelli ta' tassazzjoni li niċċarġjaw f'pajjiżna fuq il-profitti li jaqilgħu il-kumpaniji… jew anke fuq id-dħul ta' individwi li jgħixu barra. Akkużi aktar serji ma jonqsux. Kemm hu minnu li s-sistema finanzjarja Maltija hi mfassla biex tippermetti l-evażjoni tat-taxxa għal min jiġi jirreġistra kumpanija magħna? Għedtha kemm-il darba bla wisq ingħatajt kas: ma nistgħux nibqgħu ninjoraw dawn l-akkużi qishom mhuma xejn għax hu "evidenti" li mhumiex minnhom. Ilna nieħdu din l-attitudni sa minn meta s-servizzi finanzjarji f'Malta ġew varati bħala settur ekonomiku ġdid mill-ewwel amministrazzjoni ta' Fenech Adami bejn l-1987 u l-1992. Anke dak iż-żmien, ftit kienu barra l-pajjiż li aċċettawna ta' li għidna li konna. RUSSJA, GĦARABJA SAWDIJA Skont il-President Biden, il-President tar-Russja Putin hu qattiel. Il-problema b'dan il-mod ta' kif tiddeskrivi mexxej barrani ftit għandha x'taqsam ma' jekk għandekx raġun jew le. Aktar tikkonċerna x'deċiżjoni se tieħu dwar kif għandek titrattah wara li tkun laqqamtu hekk. Se tagħmel sanzjonijiet kontra pajjiżu? Jekk iva, sa fejn se twassalhom? Jekk le, x'sens fiha li toqgħod tlaqqmu ta' qattiel jekk imbagħad fil-prattika, qisu ma jkun ġara xejn? Min-naħa l-oħra jekk tieħu passi kontrih u/jew pajjiżu, għandek tagħmel l-istess lejn mexxejja oħra? Pereżempju is-sultan suċċessur tal-Għarabja Sawdita bin Salman. L-istess CIA qalet li bilfors kien "jaf" dwar il-qtil li kellu jsir fl-ambaxxata Sawdi f'Ankara tal-ġurnalista Jamal Khashoggi. Allura mhuwiex qattiel ieħor? U kif se tittratta miegħu?